Madeleine de la Tour d’Auvergne

Madeleine de La Tour d'Auvergne (født 1498, død 28. april 1519) var en yngre datter av Johan IV, greve av Auvergne og Lauraguais, og Jeanne de Bourbon-Vendôme. Hun var en nest siste representant av seniorgrenen av det aristokratiske huset La Tour d'Auvergne. Hun er best kjent som mor til Katharina de' Medici, den framtidige dronning av Frankrike. Hun var hertuginne av Urbino, grevinne av Boulogne, frue av St Saturnin.


== Liv og virke ==


=== Ekteskapsforhandlinger ===
Som en del av hans anstrengelser for å oppnå makt i Italia, inngikk kong Frans I av Frankrike en rekke strategiske allianser. Den 8. desember 1515 møtte han pave Leo X og signerte en avtale om vennskap hvor Frans gikk med på sikre Vatikanets autoritet over den katolske kirke i Frankrike, og Leo X lovte å støtte Frans Is krav på tronen i Napoli. Denne avtalen, som de fleste andre på denne tiden, ble sementert med en ekteskapsallianse. Pavens nevø Lorenzo II de' Medici hadde akkurat blitt leder av Den florentinske republikk i 1516. Frans I skrev til ham med gratulasjoner og sa at «Jeg akter å hjelpe deg med all min makt. Jeg ønsker også å gifte deg med en vakker og god kvinne av edel byrd og av min slekt slik at den omtanke jeg har for deg vil vokse og bli styrket.» Den «gode kvinne» som Frans I foreslo var hans rike og fjerne slektning Madeleine de La Tour d'Auvergne. Lorenzo II aksepterte da det var stor ære å bli knyttet til den franske kongefamilie, særlig ettersom han selv ikke var adelig, om enn meget rik. For Madeleine og hennes familie var de tilfreds med å bli knyttet innenfor sfæren av paven selv.


=== Bryllupsfeiringer ===
Madeleine giftet seg med Lorenzo II de' Medici i slottet Château d'Amboise den 5. mai 1518. Deres bryllup var en ødsel og praktfull festival som markerte ikke bare deres ekteskapsunion, men også fødselen av en arveprins for Frans I. Som med andre festivaler som Frans I arrangerte i sitt liv var dans en framtredende del. Dansene var hovedsakelig i italiensk stil. 72 kvinner var kledd i italienske, tyske og andre praktkjoler og kostymer i en rik forestilling av silke og farger. Den franske kongen overrakte Madeleine en gave på 10 000 gullmynter mens Lorenzo overdynget den franske adelen med rike gaver.


=== Død ===
Madeleine døde i Italia kort tid før sin ektemann den 28. april det påfølgende året av hva som er antatt å ha vært pest. Hun hadde akkurat født en datter, Katharina de' Medici (1519–1589), den framtidige dronning av Frankrike.


=== Arv ===
Da begge deres foreldre var døde, arvet Madeleine og hennes eldre søster Anne omfattende eiendommer i Auvergne, Clermont, Berry, Castres, og Louraguais. Anne arvet Auvergne og giftet seg med skotske John Stewart, 2. hertug av Albany i 1505. Hun overlevde Madeleine med fem år, men døde barnløs. Deretter gikk Auvergne og grevskapet Boulogne, foruten baroniet La Tour til Madeleines datter Katharina de' Medici, og ved hennes ekteskap til den franske krone.


== Referanser ==


== Litteratur ==
Frieda, Leonie (2003): Catherine de Medici. London: Orion Books. ISBN 0-06-074493-6.
Kent, prinsesse Michael av (2004): The Serpent and the Moon: Two Rivals for the Love of a Renaissance King. New York: Touchstone Books. ISBN 0-7432-5106-7.
McGowan, Margaret M. (2008): Dance in the Renaissance: European Fashion, French Obsession. New Haven: Yale University Press. ISBN 0-300-11557-1.
Somervill, Barbara A. (2006): Catherine de Medici: The Power Behind the French Throne. Minneapolis: Compass Point Books. ISBN 0-7565-1581-5.